## Nuria Montes qualifica de "desencertada i incoherent" la proposta de reducció de vols curts que han inclòs el PSOE i Sumar en l'acord de legislatura

*** La consellera de Turisme lamenta que este acord "s'ha pres sense cap tipus d'estudi econòmic o d'impacte"
* Assenyala que "no són mesures sobre les quals s'haja comprovat una reducció de les emissions de diòxid de carboni”, i recorda que "solament França té una mesura similar i la reducció és pràcticament inexistent"
* Subratlla que esta proposta "ens situaria com una comunitat autònoma menys competitiva en matèria de connexions aèries sense tindre cap benefici a canvi"**

La consellera d'Innovació, Indústria, Comerç i Turisme, Nuria Montes, ha qualificat de "desencertada i incoherent" la proposta de reducció de vols curts que ha inclòs el PSOE i Sumar en el pacte per a formar govern.

Montes ha lamentat que este acord "s'ha pres sense cap tipus d'estudi econòmic o d'impacte", i no s'ha valorat "com pot impactar en dos aeroports tan importants com són l'aeroport de València o el d'Alacant, o com pot afectar no solament en l'àmbit turístic, sinó en tota la societat valenciana, que utilitza un aeroport-*hub*, com pot ser Madrid, per a fer connexions internacionals".

La consellera ha traslladat que "la primera valoració ve determinada per com han pres els mercats este acord, i que Aena haja perdut 600 milions d'euros en les últimes 24 hores en la seua cotització en borsa, per la qual cosa no sembla que siga una mesura d'allò més encertada i coherent".

A més, la titular de Turisme ha assenyalat que "no són mesures sobre les quals s'haja comprovat una reducció de les emissions de diòxid de carboni", així ha recordat que "solament hi ha un país, França, que té imposat una mesura similar i la reducció és pràcticament inexistent".

Per a Nuria Montes, "és moltíssim més interessant l'estratègia de sostenibilitat que estan duent a terme les companyies aèries, renovant de manera anticipada les seues flotes amb aeronaus que consumixen un 30 % menys i utilitzant biocombustibles ecològics", i ha incidit en el fet que "estes sí que són estratègies amb rendibilitat" i no la proposta de PSOE i Sumar "sense cap tipus de sentit".

Així mateix, ha manifestat que "la incomoditat a la qual se sotmetrà els viatgers de la Comunitat Valenciana és inèdita", i ha posat com a exemple el temps que suposarien els viatges internacionals. "Segons els nostres càlculs, un vol de connexió d'Alacant-Madrid i Madrid-Nova York es podria solucionar en el tram de la connexió en una hora i mitja, i si hem de fer este trajecte amb tren es pot incrementar per damunt de les 5 hores".

Finalment, Nuria Montes ha mostrat el seu més absolut rebuig a esta proposta de reducció de vols curts que ha inclòs el PSOE i Sumar en l'acord de legislatura perquè, a parer seu, "ens situaria, de nou, com una comunitat autònoma menys competitiva en matèria de connexions aèries sense tindre cap benefici a canvi".

Fecha: 25/10/2023